Арышъ, бзылъфыгъэр зыщыгъырэ обществэр - ар обществэ тэрэзэп, а обществэр сымадж. Арын фае К1эрэщэ Темботи бзылъфыгъэ образхэр итхылъмэ апчэгу к1иш1ыхэрэр. Ц1ыф зэдэпсэур /обществэр/ тэрэзмэ озгъэш1эщтыр бзылъфыгъэм фыщытык1эу фыря1эр ары. Бэш1агъэ ар ц1ыф 1ушымэ зыхагъэунэфык1ыгъэр. Бзылъфыгъэм инамыс къызе1ыхк1э, ущымыгугъу ш1у къык1элъык1онэу. Ары ижъык1э адыгэхэр бзылъфыгъэм к1ыфэсакъыщтыгъэхэр: «Бзылъфыгъэр апчым фэд», «Бзылъфыгъэм шы ихьылъэ лъэханэ», - а1уагъ.